Jou kind en leerprobleme - Jou Gesin | Solidariteit WêreldJou Gesin | Solidariteit Wêreld
Tuis › Artikels › Jou kind en leerprobleme
Jou kind en leerprobleme
Dis die begin van die jaar, jou kind het nie verlede jaar so goed gevaar nie. Julle oorweeg strenger reëls en ekstra klasse, maar dit is nie noodwendig die oplossing nie. Vrae wat by ouers opduik, is byvoorbeeld:
Hoe moet ons ons kind hierdie jaar help?
Moet ons kind remediëring kry?
Moet ons ’n ander skool oorweeg?
Het ons kind ʼn leerprobleem?
Het ons kind dalk die vermoë of is hy bloot lui?
Wat is die oorsaak van ons kind se onderprestasie?
Ouers se besluite kan verreikende gevolge vir ʼn kind se toekoms inhou. Daarom is insig en begrip nodig om te verstaan waarom die kind met sy skoolwerk sukkel. Dr. ST Potgieter, sielkundige van Bellville, bespreek enkele punte wat dalk vir ouers van hulp kan wees.
Wat is ʼn leerprobleem?
Wanneer ʼn kind se rapport nie na wense was nie, wil ouers gewoonlik weet of hulle kind ʼn leerprobleem het. ʼn Leerprobleem is wanneer ʼn kind met sy leerwerk sukkel en sluit ook die kind in wat as gevolg van emosionele, sosiale of ekonomiese probleme gebrekkige skolastiese vordering toon. Dit sluit ook kinders in wat ʼn visie- of gehoorgebrek ervaar.
ʼn Leerprobleem is dus ʼn sambreelterm vir al die verskillende probleme met betrekking tot leer en studie.
Wat is ʼn leergeremdheid?
ʼn Leergeremdheid is ʼn neurologiese versteuring wat die kind se vermoë belemmer om korrek te dink, luister, skryf, spel, praat, lees en rekenkundige bewerkings te doen. Elke kind se leergeremdheid is uniek. Kinders met ʼn leergeremdheid kan dus oor die intellektuele vermoë beskik, maar steeds met skoolwerk sukkel.
Hierdie kinders se brein is anders bedraad en maak die leerproses by hulle verskillend as by die meeste ander kinders. So ’n kind kan byvoorbeeld leesprobleme ondervind omrede hy sukkel om letters van woorde in volgorde te plaas.
Dikwels word kinders met ʼn leerprobleem as lui en ongemotiveerd gesien – wat nie noodwendig die geval is nie. ʼn Leergeremdheid is meesal ʼn lewenslange uitdaging, maar ʼn kind kan met die regte hulp en wilskrag uiteindelik ʼn heel normale lewe lei.
Is ʼn evaluering nodig?
ʼn Evaluering is nodig wanneer leerprobleme by ʼn kind geïdentifiseer word. Voordat jy ʼn operasie ondergaan, moet die dokter jou eers ondersoek, die probleem gediagnoseer en dan ʼn aanbeveling maak. Dit is net so belangrik dat die regte diagnose ten opsigte van die kind se leerprobleem gemaak word.
Evaluering is nodig om aan die ouers en die skool moontlike redes vir die leerprobleme te verduidelik en watter remediëring of hulp nodig is. Is dit byvoorbeeld ʼn motiveringsprobleem, leergeremdheid, taalprobleem, konsentrasieprobleem, ʼn visuele of ouditiewe probleem, ’n geheueprobleem, ʼn kognitiewe agterstand of enige ander probleem?
Wat behels ʼn sielkundige ondersoek?
Daar is sielkundiges wat spesialiseer in leerprobleme by kinders en hulle sal gewoonlik eers ʼn onderhoud met die ouers voer om agtergrondinligting in te win. Gewoonlik word ʼn verstandstoets gedoen om die kognitiewe vermoë van die kind te bepaal. Dit is nodig om te bepaal op watter skolastiese vlak die kind behoort te presteer. ʼn Verstandstoets verskaf ook ander inligting, soos die kind se relatiewe sterk en swak punte.
Verdere toetsing sal aspekte insluit soos evaluering van basiese skolastiese vaardighede, leerstyl, emosionele aspekte en perseptuele vaardighede. Na die evaluering gee die sielkundige terugvoering aan die ouers. Die sielkundige kan ook ʼn verslag saamstel wat die resultate en die nodige aanbevelings bevat. Hierdie verslag sal die ouers, skool, dokters en ander terapeute kan help om die kind se leerprobleem te verstaan. Die sielkundige sal ook aanbevelings maak indien ʼn verwysing na ʼn ander kundige en/of gespesialiseerde onderwys nodig is.
Dit is belangrik dat ouers die “swak” rapport van ʼn kind op die regte manier hanteer. Die kind moet nooit verkleineer word nie. Hanteer dus die bespreking op so ʼn manier dat jou kind se selfbeeld nie afgebreek word nie. Wees positief deurdat jy vir jou kind sê dat julle as ouers hom sal help. Verseker jou kind dat julle remediërende stappe gaan instel om hom deur die volgende jaar te help. Gee dus vir jou kind hoop dat hy nie alleen staan nie. Waar dit nodig is, vertroos jou kind. Dit is belangrik dat ʼn ouer sal luister na sy/haar kind en probeer insig kry in sy situasie.
Dr. ST Potgieter, sielkundige van Bellville, e-posadres st@pitkos.co.za.